चंडीगढ़। गुड़गांव से भाजपा विधायक उमेश अग्रवाल ने प्रदेश में पिछली सरकार के समय दिए गए सीएलयू, लाइसेंस और रियल एस्टेट सेक्टर की बड़ी कंपनियों, एसईजेड पर बकाया ईडीसी को लेकर पहले विधानसभा में सवाल लगाया। इस सवाल पर बुधवार को जब सरकार से जवाब मांगने का टाइम आया तो वे सदन से गैरहाजिर हो गए। उनकी इस गैर हाजिरी की दिनभर विधानसभा के गलियारों, पक्ष-विपक्ष और ऑफिसर्स की लॉबीज में चर्चा रही। विपक्ष का संदेह है कि सरकार ने जानबूझकर विधायक उमेश अग्रवाल को सदन से गायब करवाया ताकि यह मुद्दा चर्चा में ही न आ सके। अगर यह सवाल सदन में आता तो सप्लीमेंट्री सवालों के माध्यम से ऐसे विषय भी उठ सकते थे, जो सत्तापक्ष को मुश्किल में डाल देते।
हुआ यह कि विधायक उमेश अग्रवाल का सवाल 1843 बुधवार की प्रश्न सूची में 4 नंबर पर लगा था। लेकिन सदन में हाजिर नहीं होने के कारण स्पीकर कंवरपाल गुर्जर ने दूसरे विधायक का नाम पुकार लिया। हरियाणा-पंजाब विधानसभा में एडिशनल सेक्रेटरी रामनारायण यादव के मुताबिक नियमानुसार प्रश्नकाल में संबंधित विधायक को हाजिर रहना चाहिए। यदि वह चाहे तो अपना सवाल पूछने के लिए किसी अन्य विधायक को अधिकृत भी कर सकता है। अगर अधिकृत न भी किया हो और अन्य कोई विधायक वह सवाल पूछना चाहता है तो स्पीकर उसे इसकी इजाजत दे सकते हैं। लेकिन भाजपा विधायक ने अपने सवाल के लिए न तो किसी को अधिकृत किया और न ही किसी अन्य विधायक ने वह सवाल पूछने की कोशिश की।
hin_Deva hin_Deva